LT Europos Sąjungos oficialusis leidinys C 77/6

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį.

2010/C 77/05

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 (1) 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„SEGGIANO“

EB Nr.: IT-PDO-0005-0561-30.10.2006

SGN ( ) SKVN ( X )

1. Pavadinimas:

„Seggiano“

2. Valstybė narė ar trečioji šalis:

Italija

3. Žemės ūkio ar maisto produkto aprašymas:

3.1. Produkto rūšis:

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas:

Aukščiausios kokybės ypač grynas alyvuogių aliejus Seggiano turi būti gaunamas tik iš alyvuogių, kurių ne mažesnę kaip 85 % dalį sudaro iš Olivastra Seggianese kultivaro alyvmedžių alyvuogės, o jo cheminės, fizinės ir organoleptinės savybės turi būti tokios:

Visas didžiausias rūgštingumas, išreikštas oleino rūgšties procentu: neviršija 0,50 %;

Peroksidų: ne daugiau kaip 12;

K232: ne daugiau kaip 2,20;

K270: ne daugiau kaip 0,20;

Bendras polifenolių kiekis: didesnis kaip 200 ppm;

Iš viso tokoferolių: ne mažiau kaip 100 ppm;

Procentinė nesočiųjų riebiųjų rūgščių dalis: ne mažiau kaip 78 %;

Spalva: nuo žalios su gelsvais tonais iki auksinės;

Kvapas: gaivus vaisių, grynas, aiškiai jaučiamos alyvuogės, šiek tiek artišoko kvapas, antriniai baltų vaisių aromatai;

Skonis: grynas, aiškus, šiek tiek žolių, kuris sustiprina kvapus, skonis harmoningas, tarp kartaus ir aštraus;

„Vaisių“ požymio mediana: ne mažesnė kaip 2.

3.3. Žaliava (taikoma tik perdirbtiems produktams):

—

3.4. Pašarai (taikoma tik gyvūninės kilmės produktams):

—

3.5. Specialūs gamybos veiksmai, atliktini nustatytoje geografinėje vietovėje:

Alyvuogės turi būti auginamos ir aukščiausios kokybės ypač grynas alyvuogių aliejus Seggiano turi būti spaudžiamas tik nurodytoje geografinėje vietovėje.

3.6. Specialios pjaustymo, trynimo, pakavimo ir kt. taisyklės:

Aukščiausios kokybės ypač grynas alyvuogių aliejus Seggiano turi būti išpilstomas geografinėje gamybos vietoje siekiant, kad vežamo neišpilstyto aliejaus kokybė nepablogėtų ir jis neprarastų ypatingų savybių.

Dabar jau visiems žinoma, kad pagrindinė aukščiausios kokybės ypač gryno alyvuogių aliejaus kokybės pablogėjimo priežastis – jo oksidavimasis, arba bendriau, santykis su oru, dėl šios priežasties nustatytos specialios aliejaus laikymo sąlygos, t. y. draudžiamas perpylimas ir vežimas, dėl kurių neišvengiamai atsirastų kontaktas su oru ir aliejus oksiduotųsi.

3.7. Ženklinimo etiketėmis taisyklės:

Etiketėje turi būti nurodyti šie duomenys: saugomos kilmės vietos nuorodos pavadinimas Seggiano, santrumpa DOP (SKVN) arba Denominazione di Origine Protetta (saugomos kilmės vietos nuoroda) ir logotipas, kuriame stilizuotai apskritime, kuriame yra dar vienas koncentrinis apskritimas, pavaizduota alyvuogė, o atviroje apskritimo dalyje įrašyta Seggiano D.O.P.

4. Glaustas geografinės vietovės apibūdinimas:

Aukščiausios kokybės pirmojo spaudimo alyvuogių aliejaus Seggiano gamybos zonai priklauso šios Grosseto provincijos komunos: Arcidosso, Castel del Piano, Cinigiano, Roccalbegna, Santa Fiora, Seggiano, Semproniano ir dalis Castell’Azzara komunos. Castel’Azzara komunos dalis, priklausanti gamybos zonai, aiškiai ribojasi su upe Fiora ir provincijos gatvėmis Nr. 4 ir 34.

5. Ryšys su geografine vietove:

5.1. Geografinės vietovės ypatumai:

Aukščiausios kokybės pirmojo spaudimo alyvuogių aliejaus Seggiano gamybos vietovė yra pietvakarinėje Toskanos vidurio vulkaninės kilmės kalno Monte Amiata (1 738 m virš jūros lygio) dalyje. Tokia padėtis susijusi su tuo, kad vietovėje yra dvi žemesnės vietovės: Monte Labbro (1 193 m virš jūros lygio) ir Monte Civitella (1 107 m virš jūros lygio). Šios geografinės vietovės geologinė sąranga pasižymi Monte Amiata vulkano daugiasluoksniškumu, susidariusiu vėlyvuoju plioceno ir kvartero laikotarpiu ant sąnašinio tipo dirvožemių. Geografinės vietovės klimatas veikiamas arti esančio kalno Monte Amiata ir Tirėnų jūros, vidutinė metinė temperatūra aukščiausioje vietoje kalnų kaimelyje Santa Fiora svyruoja nuo 12,3 °C iki 13,4 °C žemiausioje vietovės vietoje kalnų kaimelyje Manciano. Klimatas drėgnas, metinis lietaus kiekis viršija 1 000 mm, kartais mažiau ar gausiau pasninga, tačiau dėl šlaitų padėties tai ilgai neužsitęsia.

5.2. Produkto ypatumai:

Aukščiausios kokybės ypač grynas alyvuogių aliejus Seggiano yra subtilus aliejus, kurį uodžiant iš karto jaučiamas gaivus vaisių, grynas, aiškiai jaučiamos alyvuogės, šiek tiek artišoko kvapas, antriniai baltų vaisių aromatai. Kai kurios šio aliejaus savybės tipinės ir pastovios, dėl jų dar labiau sustiprėja ne tik organoleptinės, bet ir maistinės jo savybės, ypač antioksidacinės (jo sudėtyje šalutiniai komponentai sudaro apie 2 %). Taip pat litre aliejaus būna iki 450 mg yra polifenolių, o riebiosios nesočiosios rūgštys (apie 83–84 %) vyrauja palyginti su sočiosiomis riebalų rūgštimis.

Saugomos kilmės vietos nuoroda žymimo aliejaus Seggiano gamybos vietoje aliejus spaudžiamas iš Olivastra Seggianese kultivaro vaisių ir pasižymi didesne nei kitose provincijos vietovėse pagaminto aliejaus nesočiųjų rūgščių (palmitoleino, oleino, linolo, linoleno ir eikozeno rūgščių) ir stearino rūgšties koncentracija.

5.3. Priežastinis vietovės ir produkto kokybės ar savybių (SKVN produktams) arba produkto specialios kokybės, reputacijos ar kitų savybių (SGN produktams) ryšys:

Cheminės, fizinės ir organoleptinės aukščiausios kokybės pirmojo spaudimo alyvuogių aliejaus Seggiano savybės labai susijusios su glaustu kultivavo ir vietovės ryšiu. Tiesioginis šalto Monte Amiata klimato poveikis ir nuo seno kalnuose sodinti alyvmedžiai sudarė geras sąlygas kultivarui Olivastra Seggianese atsirasti ir sustiprėti apibrėžtoje vietovėje.

Alyvmedžiai – šiai vietovei būdingas augalas. Jų auginimas plačiai paplitęs dėl švelnaus abiems kalnų šlaitams būdingo klimato, teigiamo jūros poveikio ir daug gaunamos saulės šviesos, taip pat dėl žmonių veiklos: jie sutvarkė šių slėnių žemės ūkio naudmenis, skirtingų lygių sklypus sulygino terasomis ir nederlingą dirvožemį sudirbo kauptukais. Per amžius šioje vietovėje įsitvirtino vietinis šalčiui atsparus kultivaras Olivastra Seggianese. Tai nėra tik paprastas biologinis faktas, tai tikras specifinis bruožas, siejantis šį augalą su vietove. Šis genotipas įsitvirtino per keletą amžių, tik jis geba atlaikyti žiemos ir pavasario šalnas ir sniegą, kaip tai jau buvo praeityje. Minėtas kultivaras gimė šioje vietovėje ir yra beveik visas vietovės alyvuogių paveldas.

Be to, istoriniuose 1550 m. dokumentuose pažymima ekonominė alyvmedžių reikšmė vietovei ir nurodomos baudos už alyvmedžių išrovimą ar nukirtimą. Dėl galimybių parduoti produkciją XVIII a. alyvmedžių imta sodinti dar daugiau, istoriniuose dokumentuose aprašomi to laikmečio pokyčiai vietovėje.

Nuoroda į paskelbtą specifikaciją:

Visas produkto specifikacijos tekstas pateikiamas svetainėje:

— paspaudus nuorodą http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg arba

— tiesiogiai Ministerijos interneto svetainėje (http://www.politicheagricole.it), „Prodotti di Qualità“ [Kokybiški produktai] skyrelyje (kairėje ekrano pusėje) ir „Disciplinari di Produzione all'esame dell'UE [regolamento (CE) n. 510/2006]“ [Specifikacijos, pateiktos ES tyrimui (Reglamentas (EB) Nr. 510/2006)].

(1) OL L 93, 2006 3 31, p. 12.